CELEX: 32017D2334
Language: lt
Date: 2017-12-14 00:00:00
Title: 2017 m. gruodžio 14 d. Komisijos įgyvendinimo sprendimas (ES) 2017/2334, kuriuo nukeliama patvirtinimo, kad kreozotą galima naudoti 8-o tipo biocidiniams produktams gaminti, galiojimo pabaigos data (Tekstas svarbus EEE. )

15.12.2017   
            
            
               LT
            
            
               Europos Sąjungos oficialusis leidinys
            
            
               L 333/64
            
         KOMISIJOS ĮGYVENDINIMO SPRENDIMAS (ES) 2017/2334
   2017 m. gruodžio 14 d.
   kuriuo nukeliama patvirtinimo, kad kreozotą galima naudoti 8-o tipo biocidiniams produktams gaminti, galiojimo pabaigos data
   (Tekstas svarbus EEE)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2012 m. gegužės 22 d. Europos Parlamento ir Tarybos reglamentą (ES) Nr. 528/2012 dėl biocidinių produktų tiekimo rinkai ir jų naudojimo (1), ypač į jo 14 straipsnio 5 dalį,
   pasikonsultavusi su Biocidinių produktų nuolatiniu komitetu,
   kadangi:
   
               (1)
            
            
               veiklioji medžiaga kreozotas buvo įtrauktas į Europos Parlamento ir Tarybos direktyvos 98/8/EB (2) I priedą kaip skirtas naudoti 8-o tipo biocidiniams produktams gaminti, ir pagal Reglamento (ES) Nr. 528/2012 86 straipsnį yra laikomas patvirtintu pagal tą reglamentą, jei laikomasi minėtos direktyvos I priede išdėstytų specifikacijų ir sąlygų;
            
         
               (2)
            
            
               kreozoto patvirtinimas nustos galioti 2018 m. balandžio 30 d.2016 m. spalio 27 d. pagal Reglamento (ES) Nr. 528/2012 13 straipsnio 1 dalį buvo pateikta paraiška pratęsti tos veikliosios medžiagos patvirtinimo galiojimą;
            
         
               (3)
            
            
               Jungtinė Karalystė – vertinančioji kompetentinga institucija – 2017 m. liepos 14 d. pranešė Komisijos tarnyboms, kad reikės atlikti išsamų vertinimą. Pagal Reglamento (ES) Nr. 528/2012 14 straipsnio 2 dalį išsamus vertinimas atliekamas per 365 dienas. Atliekant šį vertinimą, vertinančioji kompetentinga institucija prireikus gali pareikalauti, kad pareiškėjas pateiktų tiek duomenų, kad jų pakaktų atlikti vertinimą pagal to reglamento 8 straipsnio 2 dalį. Tokiu atveju 365 dienų laikotarpis sustabdomas, tačiau ne ilgiau nei iš viso 180 dienų, išskyrus tuos atvejus, kai tai pateisinama dėl prašomų duomenų pobūdžio arba išimtinėmis aplinkybėmis;
            
         
               (4)
            
            
               per 270 dienų nuo tos dienos, kai gauna vertinančiosios kompetentingos institucijos rekomendaciją, Europos cheminių medžiagų agentūra (toliau – Agentūra) turi parengti ir pateikti Komisijai nuomonę dėl veikliosios medžiagos patvirtinimo galiojimo pratęsimo pagal to reglamento 14 straipsnio 3 dalį;
            
         
               (5)
            
            
               be to, kadangi kreozotas priskiriamas 1B kategorijos kancerogenių medžiagų klasifikacinei kategorijai ir atitinka patvarios, bioakumuliacinės ir toksiškos medžiagos (PBT medžiagos) kriterijus arba labai patvarios ir didelės bioakumuliacijos medžiagos (vPvB medžiagos) (PBT arba vPvB) kriterijus pagal Europos Parlamento ir Tarybos reglamento (EB) Nr. 1907/2006 (3) XIII priedą, jis atitinka Reglamento (ES) Nr. 528/2012 5 straipsnio 1 dalies a ir e punktuose nustatytus atmetimo kriterijus. Todėl būtina atlikti papildomą tyrimą, siekiant nustatyti, ar yra įvykdyta bent viena iš to reglamento 5 straipsnio 2 dalies pirmoje pastraipoje nustatytų sąlygų ir ar kreozoto patvirtinimo galiojimą galima pratęsti;
            
         
               (6)
            
            
               vadinasi, kreozoto patvirtinimo galiojimas dėl nuo pareiškėjo nepriklausančių priežasčių gali baigtis anksčiau negu bus priimtas sprendimas dėl jo patvirtinimo galiojimo pratęsimo. Todėl kreozoto patvirtinimo galiojimo pabaigos datą tikslinga nukelti tiek, kad pakaktų laiko paraiškai išnagrinėti. Atsižvelgiant į laiką, per kurį vertinančioji kompetentinga institucija turi atlikti vertinimą, o Agentūra – parengti ir pateikti nuomonę, taip pat į laikotarpį, per kurį reikia nuspręsti, ar įvykdyta bent viena iš to reglamento 5 straipsnio 2 dalies pirmoje pastraipoje nustatytų sąlygų ir ar kreozoto patvirtinimo galiojimą galima pratęsti, kreozoto patvirtinimo galiojimo pabaigos datą tikslinga nukelti iki 2020 m. spalio 31 d.;
            
         
               (7)
            
            
               kreozotas tebeturėtų būti patvirtintas laikantis Direktyvos 98/8/EB I priede nustatytų specifikacijų ir sąlygų, išskyrus patvirtinimo galiojimo pabaigos datą,
            
         PRIĖMĖ ŠĮ SPRENDIMĄ:
   1 straipsnis
   Patvirtinimo, kad kreozotą galima naudoti 8-o tipo biocidiniams produktams gaminti, galiojimo pabaigos data nukeliama iki 2020 m. spalio 31 d.
   2 straipsnis
   Šis sprendimas įsigalioja dvidešimtą dieną po jo paskelbimo Europos Sąjungos oficialiajame leidinyje.
   
      Priimta Briuselyje 2017 m. gruodžio 14 d.
      
         
            Komisijos vardu
         
         
            Pirmininkas
         
         Jean-Claude JUNCKER
      
   
   
      (1)  OL L 167, 2012 6 27, p. 1.
   
   
      (2)  1998 m. vasario 16 d. Europos Parlamento ir Tarybos direktyva 98/8/EB dėl biocidinių produktų pateikimo į rinką (OL L 123, 1998 4 24, p. 1).
   
      (3)  2006 m. gruodžio 18 d. Europos Parlamento ir Tarybos reglamentas (EB) Nr. 1907/2006 dėl cheminių medžiagų registracijos, įvertinimo, autorizacijos ir apribojimų (REACH), įsteigiantis Europos cheminių medžiagų agentūrą, iš dalies keičiantis Direktyvą 1999/45/EB bei panaikinantis Tarybos reglamentą (EEB) Nr. 793/93, Komisijos reglamentą (EB) Nr. 1488/94, Tarybos direktyvą 76/769/EEB ir Komisijos direktyvas 91/155/EEB, 93/67/EEB, 93/105/EB bei 2000/21/EB (OL L 396, 2006 12 30, p. 1).